FCSB U15 a demolat-o pe CSA Steaua U15 în finala campionatului național pentru acest segment de vârstă. Academia lui Gigi Becali a învins cu scorul de 5-0, iar rivalitatea pare că rămâne doar în tribunale momentan.
Edward Neamțu, jucător al lui FCSB U15, a oferit un interviu în exclusivitate pentru FANATIK. Tânărul de doar 15 ani a spus că rivalitatea cu CSA Steaua se resimte, dar doar la nivel de nume, nu pe teren.
De altfel, tânărul fotbalist a nominalizat o echipă care chiar produce rivalitate FCSB-ului la juniori. Edward Neamțu a nominalizat-o pe Farul, care este recunoscută pentru numărul mare de juniori produși și promovați în lotul echipei mari, condus de Gheorghe Hagi.
„În momentul ăsta, la U15 nu prea avem rivalitate. Avem o echipă omogenă care arată foarte bine. Cei de la Academia Farul sunt o rivalitate, dacă putem spune așa. Meciul cu CSA Steaua l-am tratat ca pe o finală, de aici și rezultatul.
Am intrat în meci montați foarte bine și rezultatul s-a văzut pe teren. Avem încredere în noi maximă. La nivel de juniori, în ultima perioadă, este doar o rivalitate din cauza numelui ‘Steaua‘, dar fotbalistic suntem mult mai organizați ca academie“, a spus Edward Neamțu, în exclusivitate.
FCSB a dominat sezonul la juniori, care a câștigat campionatele pentru segmentele de vârstă U19 și U15. Bucureștenii, care în trecut nu investeau foarte mult în academie, pare că produc nume de viitor pentru fotbalul românesc.
„Secretul constă în pregătire. Pentru sportul de performanță îți trebuie muncă, educație, disciplină. Avem grupe foarte bune la toate categoriile de vârstă. Avem antrenori pregătiți foarte bine, care ne dau informațiile corecte în tot“, a mai spus Edward Neamțu pentru FANATIK.
Edward Neamțu a discutat despre viitorul fotbalului românesc, despre care spune că este promițător. De asemenea, tânărul, care este un frecvent component al naționalei U15, a spus care este cheia succesului.
„În fotbalul românesc sunt foarte mulți copii români talentați, atât în țară, cât și în străînătate. Pe viitor vom avea ceva de spus în fotbalul internațional la nivel de club, dar și la echipa națională.
Cheia este la tine ca sportiv, odihnă, medicația, și în primul rând sănătatea. Dacă știi ce îți dorești nu ai cum să dai greș. Totul depinde de tine ca sportiv, ce vrei să faci, unde vrei să ajungi în viață. Dacă știi ce îți dorești nu ai cum să dai greș. Încrederea în tine este baza“, a mai completat acesta.